Νίκος Μπουντούρης

Ο Νικόλαος (Νίκος) Μπουντούρης, γεννημένος στις 25 Σεπτεμβρίου 1971 στο Βόλο, είναι Έλληνας πρώην επαγγελματίας καλαθοσφαιριστής που πλέον εργάζεται ως προπονητής. Διαθέτοντας ύψος 1,93 μέτρα, αγωνιζόταν στη θέση του πλέι μέικερ. Αποτελεί τον πρώτο και μοναδικό Έλληνα παίκτη που έχει στο παλμαρέ του Κυπέλλου Κυπελλούχων, Κύπελλο Κόρατς και το τρόπαιο της EuroLeague ταυτόχρονα. Είναι πρώτος σε συμμετοχές στην ιστορία της Α1 και δεύτερος στην ιστορία του επαγγελματικού πρωταθλήματος ΕΣΑΚΕ.

 Αθλητική καριέρα 
Πρώτη του ομάδα ήταν ο Ολυμπιακός Βόλου με τον οποίο εντυπωσίασε στους τελικούς του πανελληνίου πρωταθλήματος των εφήβων και έτσι το 1989 αποκτήθηκε από τον ΠΑΟΚ σε ηλικία 18 ετών, σε μια εποχή που το ελληνικό μπάσκετ έκανε τα πρώτα του βήματα για την ευρωπαϊκή καταξίωση. 

Με τον ΠΑΟΚ κατέκτησε το πρωτάθλημα το 1992, το κύπελλο το 1995, αλλά και 2 Ευρωπαϊκά κύπελλα, το 1991 το κύπελλο Ευρώπης στη Γενεύη απέναντι στη Σαραγόσα και το 1994 το Κύπελλο Κόρατς στην Τεργέστη απέναντι στη Στεφανέλ. Αγωνίστηκε σε άλλους 2 τελικούς του Κυπέλλου Κυπελλούχων το 1992 απέναντι στη Ρεάλ και το 1996 απέναντι στην Ταουγκρές. Συμμετείχε στο φάιναλ φορ της Αθήνας το 1993. Αποχώρησε από τον ΠΑΟΚ το 1998 έχοντας αγωνιστεί στον τελικό του ελληνικού πρωταθλήματος.

Επόμενη ομάδα του ήταν ο Παναθηναϊκός με τον οποίο αγωνίστηκε 2 χρονιές και κατέκτησε 2 πρωταθλήματα (1999, 2000) και την Ευρωλίγκα το 2000 ενώ αγωνίστηκε στον τελικό κυπέλλου το 2000.

Στη συνέχεια μεταγράφηκε στον Ολυμπιακό με τον οποίο κατέκτησε το κύπελλο Ελλάδας το 2002. Το 2003 αποκτήθηκε από το Μακεδονικό και το 2004 από το Μαρούσι με το οποίο κατέκτησε τη δεύτερη θέση στην κανονική περίοδο της Α1 το 2005 και αγωνίστηκε στον τελικό του κυπέλλου Ελλάδας το 2006. 

Τη σεζόν 2006-2007 αγωνίστηκε με την Ολυμπιάδα Πατρών και την επόμενη χρονιά επέστρεψε στο Μαρούσι.
Μετά το τέλος της αθλητικής του διαδρομής εργάστηκε ως Γενικός διευθυντής στον ΠΑΟΚ για μικρό χρονικό διάστημα και για  2,5 χρόνια ως Team manager στον Ολυμπιακό.

 Επαγγελματική καριέρα 
Έχει διατελέσει πρόεδρος και προπονητής στον ΓΣ Βριλησσίων. Έχει συνεργαστεί με ιδιωτικά σχολεία και αθλητικά camps ως υπεύθυνος για το άθλημα του μπάσκετ. Πλέον εργάζεται στην ομάδα η οποία τον ανέδειξε, τον Ολυμπιακό Βόλου και συγχρόνως συνεργάζεται με αθλητικούς συλλόγους σε όλη την Ελλάδα, ως σύμβουλος σε θέματα ανάπτυξης.

 Εθνική Ελλάδος 
Με την Εθνική Ελπίδων κατέκτησε το ασημένιο μετάλλιο στο Πανευρωπαϊκό Πρωτάθλημα Ελπίδων το 1992. Με την εθνική ανδρών κατέκτησε 2 φορές την 4η θέση στον κόσμο στα Παγκόσμιο Πρωτάθλημα του 1994 και Παγκόσμιο Πρωτάθλημα του 1998. Στο Ευρωπαϊκό Πρωτάθλημα του 1997 κατέκτησε την 4η θέση, ενώ αγωνίστηκε και στο Ευρωμπάσκετ 1999.

 Προσωπική ζωή 
Ήταν παντρεμένος με την παρουσιάστρια ειδήσεων και δημοσιογράφο Αντριάνα Παρασκευοπούλου μέχρι το 2018. Έχει δύο γιους.

 Παραπομπές 

 Εξωτερικοί σύνδεσμοι 


 Νίκος Μπουντούρης, βιογραφικό στην ιστοσελίδα Sport.gr
 Nikos Boudouris Basketball Academy Η επίσημη ιστοσελίδα του Νίκου Μπουντούρη.

Κατηγορία:Έλληνες καλαθοσφαιριστές
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Εθνικής Ελλάδας Κ22
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Αμαρουσίου
Κατηγορία:Καλαθοσφαιριστές Μακεδονικού
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Ολυμπιάδας Πατρών
Κατηγορία:Καλαθοσφαιριστές Ολυμπιακού Βόλου
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Παγκοσμίου Πρωταθλήματος 1994
Κατηγορία:Καλαθοσφαιριστές Παγκοσμίου Πρωταθλήματος 1998
Κατηγορία:Καλαθοσφαιριστές Ευρωμπάσκετ 1997
Κατηγορία:Καλαθοσφαιριστές Ευρωμπάσκετ 2001
Κατηγορία:Πόιντ γκαρντ